
	Παρουσίαση βιβλίου

του  Άκη Σπανούδη
Ομήρου Ιλιάς

Έμμετρη ποιητική απόδοση στην

 Κυπριακή διάλεκτο

Σπίτι της Κύπρου

Την Τρίτη 20 Νοεμβρίου 2018 και ώρα 19:00 θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα,  η παρουσίαση του βιβλίου του Άκη Σπανούδη Ομήρου Ιλιάς Έμμετρη ποιητική απόδοση στην Κυπριακή διάλεκτο
Χαιρετισμό θα απευθύνουν ο κ. Γιώργος Συλλούρης Πρόεδρος Ομοσπονδίας Κυπριακών Οργανώσεων Ελλάδας (Ο.Κ.Ο.Ε.), ο κ. Τίτος Χριστοδούλου επιμελητής έκδοσης, φιλόλογος και ο κ. Ανδρέας Χαβιάρας εκδότης, χορηγός της έκδοσης.
Για το βιβλίο θα μιλήσει ο κ. Ανδρέας Βοσκός Ομότιμος Καθηγητής Αρχαίας Ελληνικής Φιλολογίας Εθνικού και Καποδιστριακού Πανεπιστημίου Αθηνών.
Αντιφώνηση από τον συγγραφέα.

Για το έργο, ο ποιητής δηλώνει:

Αγάπησα τον Όμηρο που τα μιτσιά μου γρόνια,

Τούν’ την αγάπην που βαστώ

Έθελα να την μοιραστώ

Με τα παιδκιά τζι’ αγγόνια

Η γλώσσα η Κυπριακή 

Π’ ον καθαρά Ελληνική

Αθάνατη να μείνει

Πάππου προς πάππου Ομηρική

Μια λαλιά μοναδική σ’ ούλλη τη Ρωμιοσύνη

Ο Μιχάλης (Άκης) Σπανούδης γεννήθηκε στο κατεχόμενο χωριό Κατωκοπιά της Μόρφου το 1952. Είναι πρωτότοκος γιος γεωργικής οικογένειας. Φοίτησε στο Δημοτικό Σχολείο Κατωκοπιάς και στο Κεντρικό Παγκύπριο Γυμνάσιο Λευκωσίας. Από την παιδική του ηλικία ο πατέρας του, του απάγγελλε στίχους από την Ιλιάδα και την Οδύσσεια. Άρχισε να γράφει λαϊκή ποίηση στην Κυπριακή διάλεκτο από την Τετάρτη τάξη γυμνασίου σε ηλικία δεκαέξι χρονών. Συμμετείχε σε πολλούς διαγωνισμούς «τσιαντίσματος» όπως του Κατακλυσμού και άλλων εκδηλώσεων. Ποιήματα του μεταδόθηκαν κτά καιρούς από ραδιοσταθμούς και δημοσιεύθηκαν στον κυπριακό τύπο. Δεκαπέντε περίπου ποιήματα του συμπεριλήφθηκαν στο βιβλίο Μυλλωμένα και αμολόητα της Κύπρου των Λ. Παπαλεοντίου και Σπ. Αρμοστή. Η έμμετρη απόδοση των Ομηρικών επών στην Κυπριακή διάλεκτο είναι αποτέλεσμα δουλειάς που διήρκησε 22 χρόνια.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

12 Νοεμβρίου 2018

